Úradný vestník L 066 , 13/03/1999 S. 0024 - 0025



Smernica 1999/3/ES Európskeho parlamentu a Rady z 22. februára 1999 o zostavení zoznamu potravín a prídavných látok do potravín upravených ionizujúcim žiarením v spoločenstve EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä jej článok 100a, so zreteľom na návrh Komisie [1], so zreteľom na stanovisko Hospodárskeho a sociálneho výboru [2], konajúc v súlade s postupom, ustanoveným v článku 189b zmluvy [3], na základe spoločného textu, schváleného Zmierovacím výborom 9. decembra 1998, keďže článok 4 ods. 1 a 2 smernice 1999/2/ES Európskeho parlamentu a Rady z 22. februára 1999 o aproximácii právnych predpisov členských štátov týkajúcich sa potravín a prídavných látok do potravín upravovaných ionizujúcim žiarením [4], v ďalšom texte "rámcová smernica", ustanovuje prijatie zoznamu potravín, ktoré možno upravovať ionizujúcim žiarením, s vylúčením všetkých ostatných potravín; keďže tento zoznam sa zostavuje v etapách; keďže sušené aromatické byliny, koreniny a rastlinné prísady sú často kontaminované a/alebo zamorené organizmami a ich metabolitmi, ktoré poškodzujú verejné zdravie; keďže takúto kontamináciu a/alebo zamorenie už nie je možné riešiť plynnými dezinfekčnými prostriedkami ako je etyléndioxid vzhľadom na toxický potenciál ich rezíduí; keďže používanie ionizujúceho žiarenia predstavuje efektívnu náhradu uvedených látok; keďže takúto úpravu schválil Vedecký výbor pre potraviny; keďže takáto úprava je preto v záujme ochrany verejného zdravia; PRIJALA TÚTO SMERNICU: Článok 1 1. Bez dopadu na pozitívny zoznam spoločenstva, ktorý má byť zostavený v súlade s druhým pododsekom článku 4 ods. 3 rámcovej smernice, táto smernica ustanovuje počiatočný pozitívny zoznam potravín a prídavných látok do potravín spoločenstva, v ďalšom texte "potraviny", ktoré možno upravovať ionizujúcim žiarením, spolu s maximálnymi dávkami, povolenými na určený účel. 2. Úpravu príslušných produktov ionizujúcim žiarením možno vykonávať len v súlade s ustanoveniami rámcovej smernice. Predovšetkým skúšobné metódy sa musia používať v súlade s článkom 7 ods. 3 rámcovej smernice. 3. Potraviny, ktoré možno upravovať ionizujúcim žiarením a maximálna celková priemerná dávka, ktorá môže byť použitá, sú uvedené v prílohe. Článok 2 Členské štáty nesmú zakázať, obmedzovať alebo brániť odbytu potravín ožarovaných v súlade so všeobecnými ustanoveniami rámcovej smernice a ustanoveniami tejto smernice z dôvodov, že boli takto upravené. Článok 3 Akékoľvek zmeny a doplnky tejto smernice možno vykonať v súlade s postupmi, ustanovenými v článku 100a zmluvy. Článok 4 Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou tak, aby povoľovali odbyt a používanie ožarovaných potravín, ktoré sú v súlade s touto smernicou, a to do 20. septembra 2000. Budú o tom informovať Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 5 Táto smernica nadobudne účinnosť siedmy deň po jej uverejnení v Úradnom vestníku Európskych spoločenstiev. Článok 6 Táto smernica je adresovaná členským štátom. V Bruseli 22. februára 1999 Za Európsky parlament predseda J. M. Gil-robles za Radu predseda K.-H. Funke [1] Ú. v. ES C 336, 30.12.1988, s. 7 a Ú. v. ES C 303, 2.12.1989, s. 15. [2] Ú. v. ES C 194, 31.7.1989, s. 14. [3] Stanovisko Európskeho parlamentu z 11. októbra 1989 (Ú. v. ES C 291, 20.11.1989, s. 58), Spoločná pozícia Rady z 27. októbra 1997 (Ú. v. ES C 389, 22.12.1997, s. 47) a rozhodnutie Európskeho parlamentu z 18. februára 1998 (Ú. v. ES C 80, 16.3.1998, s. 133). Rozhodnutie Rady z 25. januára 1999. Rozhodnutie Európskeho parlamentu z 28. januára 1999. [4] Ú. v. ES L 66, 13.3.1999, s. 16. -------------------------------------------------- PRÍLOHA POTRAVINY POVOLENÉ PRE ÚPRAVU OŽAROVANÍM A MAXIMÁLNE DÁVKY ŽIARENIA KATEGÓRIA POTRAVÍN | Maximálna celková priemerná absorbovaná dávka žiarenia (kGy) | Sušené aromatické byliny, koreniny a rastlinné prísady | 10 | --------------------------------------------------